Komisijos ataskaita Tarybai ir Europos Parlamentui - Specialusis administracinis regionas Honkongas (SAR): 2007 m. metinė ataskaita /* KOM/2008/0118 galutinis */





[pic] | EUROPOS BENDRIJŲ KOMISIJA | Briuselis, 2008.3.3 KOM(2008) 118 galutinis KOMISIJOS ATASKAITA TARYBAI IR EUROPOS PARLAMENTUI Specialusis administracinis regionas Honkongas (SAR): 2007 m. metinė ataskaita KOMISIJOS ATASKAITA TARYBAI IR EUROPOS PARLAMENTUI Specialusis administracinis regionas Honkongas (SAR): 2007 m. metinė ataskaita Santrauka Praėjus 10 metų po Honkongo perdavimo Kinijai, „vienos šalies ir dviejų sistemų“ koncepcija įgyvendinama gerai, ji padeda išsaugoti Honkongo gyvenimo būdą, teisinę valstybę ir pagrindines laisves. Dėl abipusio pragmatiško požiūrio glaudžiau bendradarbiaujama su ES, 2007 m. šis bendradarbiavimas sustiprėjo. Po nuosmukio dešimtojo dešimtmečio pabaigoje Honkongo ekonomika atsigavo, ypač Kinijai paskatinus vietos turizmo pramonę ir suteikus Honkongui privilegijuotą prieigą prie žemyninės Kinijos rinkų. Nors šiuo metu ekonomika klesti, delsimas Honkongo valdžios institucijose įvesti visuotinę rinkimų teisę tebekelia susirūpinimą. Ilgainiui Honkongo teritorijoje taip pat teks spręsti daug uždavinių, ypač aplinkosaugos. Įvadas 2007 m. paminėtos dešimtosios Honkongo perdavimo Kinijai metinės. Perdavus Honkongą Kinijai, jis tapo Kinijos Liaudies Respublikos specialiuoju administraciniu regionu. Honkongo susijungimas su žemynine Kinija paremtas „vienos valstybės ir dviejų sistemų“ koncepcija, įtvirtinta 1984 m. Kinijos ir Didžiosios Britanijos bendroje deklaracijoje ir pagrindiniame Honkongo įstatyme, kurį 1990 m. priėmė Kinijos Liaudies Respublikos nacionalinis liaudies kongresas. 1997 m. liepos 1 d. įsigaliojusiame pagrindiniame įstatyme užtikrinama, kad ankstesnė Honkongo kapitalistinė sistema ir gyvenimo būdas nebus keičiami 50 m. ES, siekdama Honkongo teritorijoje išsaugoti verslo aplinką ir teisinės valstybės principus, rėmė Kinijos „vienos šalies ir dviejų sistemų“ principą, kuris apskritai veikė gerai. I. ES ir Honkongo bendradarbiavimas 2007 m. Kaip 1997 m., Honkongas tebepirmauja Azijoje pagal ten gyvenančių ir dirbančių ES piliečių (daugiau kaip 37 000 2007 m.), taip pat toje teritorijoje įsikūrusių verslininkų ir bendrovių skaičių. Tai skatina ES aktyviai veikti Honkonge. ES plečia savo veiklą Honkonge labai įvairiuose, daugiausia finansinių ir verslo paslaugų, prekybos, transporto ir statybos (95 %) sektoriuose. Pagal 2007 m. rugsėjo mėn. Honkongo valdžios institucijų paskelbtą oficialų tyrimą nuo 1997 m. perdavimo Kinijai užsienio įmonių skaičius Honkonge išaugo daugiau nei 50 %. 2007 m. birželio mėn. Honkonge buvo 1 246 regioninės būstinės, 2 644 regioniniai biurai ir 2 550 vietos biurų, kurie atstovauja pagrindinėms ne Honkonge įsikūrusioms bendrovėms. ES bendrovės iš viso turi 405 regionines būstines Honkonge, JAV bendrovės – 298, o Japonijos – 232. Honkongas svarbus lengvinant prekybą tarp žemyninės Kinijos ir Europos. Kinijos ir Europos prekyba per Honkongą proporcingai išaugo. Pagal Honkongo prekybos statistiką 2006 m. ES ir Kinijos prekyba per Honkongą padidėjo iki 37 mlrd. EUR, iš kurių grįžtamasis Kinijos kilmės prekių eksportas siekė 29,6 mlrd. EUR, o grįžtamasis ES kilmės prekių eksportas – 7,5 mlrd. EUR. Pagal Kinijos statistiką krovinių gabenimas per Honkongą sudaro 17 % visos Kinijos ir ES prekybos. Vis dėlto, kadangi Europos verslininkai palaiko vis daugiau tiesioginių ryšių su Kinija, prekyba per Honkongą santykinai tapo ne tokia svarbi. Kaip visos ES ir Kinijos prekybos procentas prekyba per Honkongą sumažėjo nuo daugiau kaip trečdalio 2002 m. iki mažiau kaip 15 % pirmais 2007 m. mėnesiais, nors visas prekybos kiekis padidėjo. Suprantama, kad visa prekyba tarp ES ir kontinentinės Kinijos ir toliau didėja greičiau nei grįžtamasis eksportas per Honkongą. Nuo 1997 m. ES ir Honkongo santykiai tebeplėtojami remiantis vienodu abipusių interesų supratimu. Šie santykiai yra pragmatiniai, jų pagrindas – prekyba ir investavimas. Tačiau jie taip pat apima švietimo, socialinę, kultūrinę ir reglamentavimo sritis. Honkongą perdavus Kinijai, Honkongui kilo tam tikrų nenumatytų sunkumų (įskaitant Azijos finansinę krizę, paukščių gripo epidemiją ir visuotinę SŪRS epidemiją), kurie neigiamai paveikė jo ekonomiką. Kinija padėjo Honkongui sumažindama apribojimus Honkongą norintiems aplankyti žemyninės Kinijos gyventojams, taip skatindama turizmą, ir suteikdama Honkongui privilegijuotą rinkos prieigą 2003 m. priėmus Glaudžios ekonomikos partnerystės susitarimą (toliau – GEPS). Vėliau GEPS papildytas kitais susitarimais. Šie veiksmai pasirodė labai efektyvūs, tad išradingų žemyninės Kinijos ekonomistų dėka Honkongo ekonomika klesti. Dėl to užsimezgė glaudesni abiejų šalių administracijų ryšiai, gausėja mainų ir konsultacijų. Dabar atrodo aišku, kad Honkongo ekonominė ateitis grindžiama jo ekonominių santykių su žemynine Kinija stiprinimu. Honkongo ekonomikos kaip paslaugų ekonomikos ateitis daugiausia priklauso nuo sėkmingo didelės Kinijos rinkos naudojimo. Ši tendencija stiprėja dėl finansinio sektoriaus raidos. 2007 m. gegužės mėn. Kinijos bankų priežiūros komisija paskelbė, kad padidinta Priimtųjų vidaus institucijų investuotojų sistemos (pagal kurią žemyninės Kinijos institucijų investuotojams leidžiama investuoti į užsienio akcijų paketus) investavimo apimtis, kad būtų įtrauktos Honkongo paprastosios akcijos. Rugpjūčio mėn. paskelbus vadinamąją „through-train“ sistemą, pagal kurią pavieniai žemyninės Kinijos investuotojai gali pirkti akcijas Honkonge, buvo baiminamasi grynųjų pinigų cunamio, sukelsiančio didelį nestabilumą Honkongo vertybinių popierių biržoje. Šios sistemos įvedimas atidėtas. 2006 m. gruodžio 12 d. Tarybai patvirtinus Komisijos pasiūlymus dėl 2007–2013 m. bendradarbiavimo su Honkongu galimybių, Komisija sustiprino bendradarbiavimą kituose (ne prekybos) sektoriuose, įskaitant muitų, finansų, žmonių ir akademinių mainų, sporto, aplinkos, sveikatos ir maisto saugos sektorius. Pirmasis susitikimas palaikant struktūrinį Honkongo ir ES dialogą įvyko 2007 m. lapkričio 30 d. Prieš tai, 2006 m., Kinijos specialiojo administracinio regiono Honkongo vyriausybės vadovas ir ES Komisijos pirmininkas buvo susitarę imtis priemonių ir pradėti metų programą, skirtą visapusiškesniam ir glaudesniam Honkongo ir ES bendradarbiavimui bendrų interesų srityse plėtoti. Pirmame susitikime prieita prie teigiamų išvadų dėl tebesitęsiančio bendradarbiavimo prekybos, muitų ir migracijos srityse ir pripažinta, kad laikytasi muitų, bevizio režimo ir readmisijos susitarimų. Honkongas sprendžia kai kuriuos ES rūpimus klausimus, visų pirma intelektinės nuosavybės teisių vykdymo (suklastotų prekių, prekės ženklo pažeidimų, kuriuos daro Honkonge registruotos savo prekės ženklo neturinčios įmonės), taip pat planuoja surengti išsamų pasitarimą dėl konkurencijos įstatymo projekto, siekdamas po 2008 m. rugsėjo mėn. rinkimų pateikti jį svarstyti Įstatymų leidybos tarybai. ES bendradarbiavimui su pramoninėmis valstybėmis stiprinti Komisija pasiūlė finansavimą, kad būtų pradėtas verslo bendradarbiavimo projektas, skirtas informacijai apie ES skleisti, diskusijoms skatinti, skaidrumui didinti, taip pat informavimo veiklai Honkonge plėtoti. Komisija tikisi šį projektą pradėti įgyvendinti 2008 m. II. Politinė raida Remdamasi oficialiu, 1997 m. Europos Parlamentui duotu įsipareigojimu, Komisija tikrina Honkongo institucijų ir visuomenės vystymąsi. ES nuolat teigė remsianti tolesnį demokratinį Honkongo vystymąsi. Pagrindiniame įstatyme, kuris grindžiamas iki 1997 m. perdavimo buvusio kolonijinio laikotarpio paveldu, teigiama, kad pagrindinis tikslas – vyriausybės vadovą ir visus Įstatymų leidybos tarybos narius rinkti visuotiniuose rinkimuose (Pagrindinio įstatymo 45 ir 68 straipsniai). 2007 m. daug diskutuota dėl vyriausybės planų vykdyti laipsniškas reformas, kuriomis visuotinė rinkimų teisė būtų įvesta vėliau (2012 m. arba 2017 m.). Vyriausybės vadovas Donald Tsang, liepos 1 d. pradėjęs naują penkerių metų kadenciją, pradėjo visuotinę konsultaciją dėl Žaliosios knygos apie konstitucinę raidą. Gruodžio 2 d. vykusiuose papildomuose rinkimuose į Įstatymų leidybos tarybą, rinkėjams gausiai dalyvaujant, Anson Chan (buvusi administracijos ministrė), remiama demokratų partijos ir prie jos prisijungusių partijų, laimėjo prieš savo varžovę Regina IP (buvusią saugumo ministrę), remiamą DSHG (Demokratinės Sąjungos Honkongo padėčiai gerinti) partijos ir kai kurių verslo lobistų. Tai rodo, kad žmonės Honkonge tebenori dalyvauti sprendžiant jų reikalus ir matyti atsakingai dirbančią vyriausybę. Ankstesniuose lapkričio mėn. vykusiuose rajono rinkimuose laimėjo DSHG partija, kurios kandidatai daugiausia dėmesio skyrė gerovės klausimams. Užbaigdamas konsultacijas dėl Žaliosios knygos, vyriausybės vadovas Donald Tsang gruodžio 12 d. pateikė ataskaitą Nacionalinio liaudies kongreso nuolatiniam komitetui (NLKNK). Gruodžio 29 d. Nacionalinis liaudies kongresas (toliau – NLK) laikėsi nuomonės, kad vyriausybės vadovas ir Įstatymų leidybos taryba visuotiniuose rinkimuose galėtų būti renkami nuo 2017 m. Praktiškai tai reiškia, kad 2017 m. gali būti surengti tiesioginiai vyriausybės vadovo rinkimai, o 2020 m. – Įstatymų leidybos tarybos. Iki 2017 m. dabartinė sistema nebus iš esmės pakeista. Kad NLK sprendimai būtų įgyvendinti, tikriausiai po 2012 m. rinkimų įstatymai bus pristatyti Įstatymų leidybos taryboje. Šiems įstatymams priimti reikia dviejų trečdalių visų Įstatymų leidybos tarybos narių patvirtinimo, vyriausybės vadovo sutikimo ir NLK pritarimo. Vyriausybės vadovas pripažino, kad per konsultacijas atliktos nuomonių apklausos parodė, jog pusė Honkongo gyventojų pritaria tam, kad visuotinė rinkimų teisė būtų įvesta 2012 m., bet jis mano, kad tokį pakeitimą atidėjus iki 2017 m. galima labiau tikėtis bendruomenės daugumos pritarimo. Europos Parlamentas toliau sekė įvykius, 2007 m. keli jo nariai lankėsi Honkonge. ES parama demokratijai yra svarbi jos įsipareigojimo plėtoti santykius su Honkongu dalis. Vyriausybės teisėtumas, stabilumas ir atsakingumas laikomi pagrindiniais veiksniais, kad būtų išlaikyta palanki verslo aplinka. Iš tiesų, taip užtikrinami teisinės valstybės principai ir saugomos žmonių, be kurių verslininkystė ir naujovių diegimas sulėtėtų, teisės. Gruodžio 29 d. paskelbtais NLK sprendimais palaikomas Kinijos įsipareigojimas siekti pagrindinio tikslo, nustatyto pagrindiniame įstatyme – įvesti visuotinę rinkimų teisę Honkongo vadovams ir įstatymų leidėjams rinkti. Komisija nuolat rėmė pažangą siekiant šio tikslo. Ji atkreipia dėmesį į tai, kaip palaipsniui NLK įgyvendina šiuos sprendimus ir teigia toliau remsianti ne tik palaipsniui daromą, bet ir žymią pažangą. Reiktų įvesti ankstyvąsias priemones, skirtas veikiančioms rinkimų apygardoms pertvarkyti ir skaidrias procedūras rinkėjų kontingentui nustatyti bei kandidatams į valstybės tarnybą rinkti. Komisija pažymi, kad teismų ir teisėsaugos paslaugos Honkonge teikiamos tinkamai, precedentinė teisė atitinka gerąją bendrosios teisės patirtį. Honkongo gyvenimo būdo pagrindas – veiksmingas pagrindinių laisvių ir teisių gynimas kompetentinguose nepriklausomuose teismuose. Kai kurios šiuo metu nagrinėjamos su ginčytinomis transliavimo licencijomis susijusios teismo bylos dėl laisvės reikšti įsitikinimus gali būti pagrindinių laisvių apsaugos kokybės patikrinimas. III. Ateities perspektyvos Vis dėlto Komisija pripažįsta, kad apskritai „vienos šalies ir dviejų sistemų“ principo laikytasi ir jis visiškai tinka Honkongo gyventojams. Svarbu, kad SAR vyriausybė ir toliau galėtų nevaržoma spręsti ekonominius, prekybos, mokesčių, finansinius ir reglamentavimo klausimus, o Honkongo gyventojai galėtų naudotis sava teisine sistema – nepriklausomos teisinės valstybės privalumais, asmens nuosavybės teisėmis, žodžio laisve ir rinkos ekonomikos sistema. Kartu reikėtų pažymėti, kad nuo 1997 m. Honkongo padėtis pasikeitė. Du įspūdingiausi pastarųjų 10 metų pasaulio laimėjimai yra Kinijos ekonominė pažanga ir tolesnė atkakli veikla pasaulyje ir visuotinis klimato kaitos pripažinimas su katastrofiškais padariniais. Kadangi šie įvykiai daro tiesioginę įtaką Honkongui, SAR politikos kūrėjai turi į juos atsižvelgti. Reikia spręsti skubius ir ne tokius skubius uždavinius. Neseniai Kinijos ministrui pirmininkui Wen Jiabao pateikta rekomendacija teikti pirmenybę naujovių diegimui, švietimui, talentų puoselėjimui ir aplinkosaugai puikiai atitinka šiuos uždavinius. Honkongui kyla daug įvairių aplinkos kokybės, visų pirma oro ir vandens kokybės, biologinės įvairovės, energijos efektyvumo, atliekų apdorojimo ir mažos taršos reikalavimų transporto priemonėms ir jėgainėms klausimų. Šioje srityje Honkongas turi sukurti ir įgyvendinti nuoseklią ilgalaikę strategiją. Europos kompetencija, perduota tinklais ir per akademinę bendruomenę, galėtų prisidėti prie 2047 m. ir tolesnių metų Honkongo vizijos. Honkongas tebėra svarbus kaip vartai į Kiniją ir Azijos finansinių paslaugų centras. Vis dėlto reikia atsižvelgti į poreikį užmegzti vis glaudesnius ryšius ir bendradarbiavimą su žemynine Kinija, visų pirma su Guangdongo provincija, Šendženu, Džuhajumi ir Makao. Toks bendradarbiavimas būtinas dėl prekybos srautų, vykdant teisėsaugą ir sprendžiant aplinkosaugos uždavinius. Komisija mano, kad ES gali ir nori prisidėti dalydamasi patirtimi ir technologijomis. Taip pat reikėtų atsižvelgti į svarbų mokslo indėlį bendradarbiaujant pagal Europos bendrijos mokslinių tyrimų, technologinės plėtros ir demonstracinės veiklos septintąją bendrąją programą. Šie klausimai turėtų būti įtraukti į 2008 m. struktūrinio dialogo susitikimo darbotvarkę. Pagrindinė praktinė šių metų ataskaitos apie Honkongo padėtį išvada – reikia nuolat stiprinti pragmatinį ES ir jos valstybių narių ir Honkongo bendradarbiavimą bei skatinti žmonių mainus Honkongo ateities gerovei svarbiausiose srityse.